<classify> NAIBU Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile amewahamasisha wanaume nchini kuchukia vitendo vya ukatili dhidi ya wanawake, vinavyochangia kupata mimba na ndoa za utotoni na hivyo kushindwa kukua kiuchumi.Dk Ndugulile alisema hayo jana Jijini Dodoma wakati wa kutambulisha kampeni mpya ya kitaifa ya kupinga vitendo vya ukatili dhidi ya wanawake na watoto inayoitwa Twende Pamoja, inayolenga kushirikisha wanaume na wanawake kutoa elimu kwa jamii kupitia mbinu anuwai.Akizungumzia kuhusu kaulimbiu ya kampeni hiyo, Dk Ndugulile alisema anachukizwa na vitendo vya ukatili dhidi ya wanawake ndio maana anawahamasisha wanaume nchini kuchukia vitendo hivyo akiitaja kauli mbiu ya Kampeni hiyo kuwa ni Ukatili wa Kijinsia Tanzania sasa basi.Aidha, alisema kuwepo kwa elimu bure nchini kwa kiasi kikubwa kumepunguza vitendo vya ukatili dhidi ya wanawake ikiwemo mimba na ndoa za utotoni. Dk Ndugulile alisema kwa wastani, mwanamke wa Tanzania anakuwa na watoto watano, hivyo kadiri msichana anavyokaa shuleni anapunguza uwezekano wa kuzaa watoto wengi lakini pia kuongeza kipato.Kuhusu ukatili wa kijinsia nchini, Dk Ndugulile alisema, taarifa ya hali ya uhalifu nchini ya mwaka 2017 inaonesha kwamba watu 41,416 waliofanyiwa ukatili wa kijinsia na walitoa taarifa kwenye vituo vya polisi ikilinganishwa na watu 31,996 waliofanya hivyo 2016. Aliyataja baadhi ya matukio ya ukatili yaliyotolewa taarifa kuwa ni ubakaji, vipigo, matusi, ulawiti, kutupa watoto, ukeketaji na kuwapa mimba wanafunzi.Alibainisha kuwa kati ya matukio hayo 41,416 yaliyotolewa taarifa mwaka 2017 matukio 27,703 sawa na asilimia 67 yalifanywa dhidi ya wanawake na watoto. Alisema asilimia 40 ya wanawake wa umri kati ya miaka 15 hadi 49 wamefanyiwa ukatili wa kimwili au kingono mara moja au zaidi katika kipindi hicho wakati asilimia 20 ya wanawake wenye umri wa miaka 15 hadi 49 wamefanyiwa ukatili wa kimwili katika kipindi cha miezi 12 iliyopita.  <topic>: kitaifa 